**Calendar**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ieri ți-am citit povestea printre lacrimi

Și am compus din ochii tăi catrene,

Ți-am presărat prin versuri multe semne,

Nu te-am lăsat să te îneci în patimi.

Azi mi-ai surâs dincolo de secunde

Și-ai scris în cartea noastră încă-o filă,

Mi-ai spus din inimă, ca o sibilă:

„Iubirea noastră nu se jocă-n runde”.

Pășim spre mâine, nu privim în urmă,

În Dex nu va mai fi de-acum „departe”,

Necunoscutul nu ne mai desparte

Și nu depindem de vreun vot din dumă.

- Ieri mi-ai fost sprijin, rază de speranţă,

Înveşmântată-n versul tău - regină -

Am regăsit cărarea spre lumină

Şi am păşit pe ea cu eleganță.

Azi eşti parfum de vis în poezie,

Un anotimp de-o rară frumuseţe,

Te-am botezat zâmbind, ţi-am spus tandreţe,

Şi-acum mă-ntreb: „Ce pot să-ţi fiu eu ţie?”

Departe de-a-mi dori perfecţiunea,

Pe buze, zâmbet vreau să-ţi fiu măcar,

Să rupem filele din calendar,

E mai ușoară-n doi ascensiunea.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014